El Decret 310/2011, de 12 d'abril, de reestructuració del Departament d'Economia i Coneixement va determinar l'estructura departamental que es considerava adient en aquell moment.
No obstant això, atès el procés de profunda transformació en què estan immersos els mercats financers i el condicionament de l'activitat de la Generalitat de Catalunya que aquest fet implica, cal abordar un replantejament profund de l'estructura de la Direcció General de Política Financera, Assegurances i Tresor, per garantir que està en disposició de respondre als nous reptes i necessitats derivats de la situació actual.
D'una banda, el contingut funcional de la Subdirecció General d'Entitats de Crèdit i Corporacions Locals ha variat substancialment com a conseqüència de la transformació del sector de les caixes d'estalvis, caracteritzada per les fusions generalitzades d'entitats, la conversió cap a l'exercici indirecte de les seves activitats i la desaparició d'entitats per venda o transformació en fundacions especials.
D'altra banda, i pel que fa a la Subdirecció General d'Entitats Asseguradores i Mediadors, cal destacar que en els últims anys s'ha produït una forta reducció del nombre de mutualitats de previsió social registrades, com a conseqüència dels processos de dissolució i concentració del sector.
El mutualisme català es troba davant d'un repte de gran abast estratègic i caldrà que s'adapti a les noves circumstàncies per poder assumir un nou paper rellevant dintre del sistema de protecció social.
Aquest conjunt de canvis fa aconsellable una redistribució dels àmbits funcionals d'ambdues subdireccions generals.
Així, s'assignen les funcions corresponents a aquests àmbits a la Subdirecció General d'Entitats de Crèdit, Asseguradores i Mediadors, que haurà de tenir un paper estratègic en la transformació i tutela dels dos sectors.
Pel que fa a les funcions de tutela financera de les corporacions locals, així com la regulació i supervisió de les seccions de crèdit de les cooperatives agràries, que exercia la Subdirecció General d'Entitats de Crèdit i Corporacions Locals, passen a constituir la totalitat de les funcions d'aquesta Subdirecció General, que ara es denomina Subdirecció General d'Entitats Locals i Seccions de Crèdit, amb la intenció de reforçar-les, atès que la forta crisi financera ha afectat de ple el finançament del món agrícola i de les entitats locals.
Amb aquesta mesura es pretén garantir la solvència del món local català, així com una transició ordenada cap a nous models de finançament.
En l'àmbit de la Subdirecció General de Tresoreria, l'enorme pressió per part dels mercats financers que experimenta l'endeutament de la Generalitat de Catalunya, conjuntament amb els efectes del nou model de finançament, fa que sigui necessari assumir cada cop més una gestió plena de la tresoreria de tot el sector públic de la Generalitat, mitjançant la concentració tant de la liquiditat com de la gestió operativa dels pagaments.
A més, la necessitat d'operar amb marges molt baixos de liquiditat obliga a generar de manera constant escenaris i programacions de pagaments de complexitat elevada.
És per això que es reforcen els efectius de la Subdirecció General i es pren la mesura de crear un nou Servei de Centralització de Fons.
Finalment, s'integren en la Inspecció Financera totes les funcions de recollida i tractament estadístic de dades corresponents a l'àmbit competencial de la Direcció General, tant pel que fa a dades reservades com a dades públiques.
Amb aquesta mesura es vol aconseguir una actuació més selectiva i proactiva del cos d'inspecció financera, amb els objectius següents: millorar l'eficiència en el tractament i publicació de la informació; augmentar la capacitat d'anàlisi i la utilització d'eines avançades de tractament de dades; incrementar la flexibilitat a l'hora de respondre a anàlisis financers puntuals, i millorar, en general, la transparència, la integració i l'accés a tota la informació disponible.
En resum, amb aquesta reestructuració es vol contribuir a fer més eficient i eficaç el funcionament de l'Administració de la Generalitat de Catalunya, mitjançant l'adequació de l'estructura de la Direcció General de Política Financera, Assegurances i Tresor a les exigències actuals.
Així mateix, i sens perjudici de la futura remodelació dels òrgans economicoadministratius, és necessari ajustar l'actual composició de les sales de resolució de reclamacions de la Junta de Finances per tal d'agilitar el seu funcionament, per la qual cosa s'estableix la possibilitat que es constitueixin amb un únic vocal, tal com ja s'estableix en altres normatives estatals.
Per tot això, de conformitat amb l'article 23 de la Llei 13/2008, del 5 de novembre, de la presidència de la Generalitat i del Govern; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, del 3 d'agost, de règim jurídic i de procediment de les administracions públiques de Catalunya;
A proposta de la persona titular del Departament d'Economia i Coneixement, i d'acord amb el Govern,
Es modifica l'apartat 2 de l'article 52 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"52.2 De la Direcció General de Política Financera, Assegurances i Tresor depenen els òrgans actius següents:
"a) La Subdirecció General d'Entitats Locals i Seccions de Crèdit.
"b) La Subdirecció General d'Entitats de Crèdit, Asseguradores i Mediadors.
"c) La Subdirecció General de Deute Públic i Operacions Financeres.
"e) La Subdirecció General de Tresoreria."
Es modifica l'article 53 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Subdirecció General d'Entitats Locals i Seccions de Crèdit
"La Subdirecció General d'Entitats Locals i Seccions de Crèdit té les funcions següents:
"a) Analitzar l'evolució de la situació financera del sector públic local i assessorar en matèria d'hisendes locals.
"b) Coordinar i promoure, en col·laboració amb el departament competent en matèria d'administració local, les actuacions entre les entitats locals i les entitats financeres per assegurar, en termes de tutela financera, la transició ordenada dels ens locals cap als nous models de gestió financera.
"c) Controlar l'endeutament de les entitats locals i dels ens que en depenen en relació amb el seu nivell de solvència, amb l'objectiu d'assegurar el manteniment de l'equilibri financer.
"d) Analitzar i supervisar el seguiment dels plans financers de sanejament que correspon aprovar a les entitats locals i als ens que en depenen en determinades situacions, en el context de l'anàlisi de solvència i de l'estabilitat pressupostària.
"e) Donar suport tècnic financer als òrgans de govern de les entitats locals per al compliment de les obligacions establertes per la normativa de tutela financera.
"f) Impulsar marcs i convenis de col·laboració entre el conjunt d'entitats financeres i les entitats locals, que facilitin l'accés al crèdit.
"g) Efectuar el seguiment de l'evolució del crèdit de les entitats locals i de la incidència que tingui en els objectius d'estabilitat pressupostària.
"h) Instruir els expedients respecte de les sol·licituds que les entitats locals de Catalunya i els ens que en depenen presentin al Departament sobre operacions d'endeutament i avals, amb la valoració, si escau, dels plans de sanejament financer aportats, informes preceptius d'escenaris pressupostaris i informes preceptius d'adquisició i alienació de valors mobiliaris, i altres supòsits en què sigui preceptiu; i també elevar al director o directora general les propostes de resolució que siguin procedents en compliment de la legislació aplicable.
"i) Establir sistemes d'informació sobre la situació econòmica i financera de les entitats locals i dels ens que en depenen per registrar el nivell i característiques del seu endeutament i la informació econòmica necessària per efectuar l'anàlisi de la seva solvència.
"j) Analitzar la situació financera, la qualitat de gestió i les perspectives d'evolució del sector de les seccions de crèdit de les cooperatives, i elevar els informes i les conclusions corresponents a la consideració del director o directora general per adoptar les actuacions que siguin pertinents.
"k) Prestar el suport tècnic i l'assessorament financer necessari per implementar les actuacions que hagin d'adoptar les seccions de crèdit de les cooperatives.
"l) Proposar les mesures i les disposicions adequades i coordinar i promoure actuacions entre els departaments de la Generalitat de Catalunya, el sector cooperatiu, les entitats locals i les entitats financeres per millorar la solvència i la liquiditat de les seccions de crèdit de les cooperatives.
"m) Impulsar marcs i convenis de col·laboració entre el conjunt d'entitats financeres i cooperatives amb secció de crèdit, que facilitin l'accés al crèdit a les cooperatives i als seus socis.
"n) Exercir les funcions de supervisió, en coordinació directa amb la Inspecció Financera, en matèria de seccions de crèdit de cooperatives.
"o) Totes les de naturalesa anàloga que li encarreguin o que li atribueixi la normativa vigent."
Es modifica l'article 54 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Subdirecció General d'Entitats de Crèdit, Asseguradores i Mediadors
"La Subdirecció General d'Entitats de Crèdit, Asseguradores i Mediadors té les funcions següents:
"a) Analitzar les perspectives d'evolució dels sectors subjectes a la competència de supervisió d'aquesta Subdirecció General (caixes d'estalvis, altres entitats de crèdit, fundacions especials i entitats que s'hi vinculen, mutualitats de previsió social i altres entitats asseguradores, mediadors d'assegurances i reassegurances privades i altres persones i entitats relacionades amb el sector assegurador), i elevar els informes i conclusions corresponents a la consideració del director o directora general amb la proposta de les actuacions que siguin pertinents, tot vetllant, en els casos en què calgui, per la transició ordenada dels sectors supervisats cap als nous models de funcionament que en garanteixin, a llarg termini, la solvència i servei a la societat i l'adaptació a les noves realitats del mercat financer.
"b) Gestionar els registres oficials amb seu a la Direcció General relatius a les persones físiques o jurídiques que formen part dels sectors supervisats per la Subdirecció General.
"c) Instruir els procediments relatius als sectors supervisats per la Subdirecció General i a les persones i entitats que s'hi vinculen, en particular els corresponents a la constitució, fusió, escissió, transformació, dissolució i altres operacions societàries; la composició d'òrgans socials i de govern; les adaptacions a disposicions normatives; l'aprovació i seguiment del grau de compliment de plans de viabilitat en col·laboració amb la Inspecció Financera; les autoritzacions per desenvolupar activitats, realitzar inversions, comercialitzar productes, executar pressupostos i altres sol·licituds, així com tramitar altres procediments en què sigui preceptiu un pronunciament de la Direcció General, i elevar al director o directora general les propostes de resolució que siguin procedents en compliment de la legislació aplicable.
"d) Supervisar els processos electorals per a la composició dels òrgans de govern de les caixes d'estalvis, de les altres entitats de crèdit i de les fundacions especials o altres entitats jurídiques que s'hi vinculen.
"e) Exercir les funcions de servei de reclamacions en els termes que estableixen la Llei 10/2003, de 13 de juny, sobre mutualitats de previsió social, i altra normativa d'aplicació.
"f) Proposar les mesures i disposicions adequades per al desplegament efectiu de les competències de la Generalitat de Catalunya en matèria d'entitats de crèdit i figures jurídiques que s'hi vinculen, d'entitats asseguradores i mediadors d'assegurances i reassegurances privades, de col·laboradors en l'activitat asseguradora i d'altres persones i entitats relacionades amb el sector assegurador.
"g) Sistematitzar i tractar informació obtinguda dels registres oficials amb seu a la Direcció General relatius a les persones físiques o jurídiques que formen part dels sectors supervisats per la Subdirecció General i d'altres registres públics que sigui d'interès per a la ciutadania i els sectors supervisats, amb la finalitat de fer-la pública en la pàgina web del Departament.
"h) Totes les de naturalesa anàloga que li encarreguin o que li atribueixi la normativa vigent."
Es modifica l'article 55 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Subdirecció General de Deute Públic i Operacions Financeres
"La Subdirecció General de Deute Públic i Operacions Financeres té les funcions següents:
"a) Elaborar la proposta de programa anual d'endeutament de la Generalitat de Catalunya.
"b) Analitzar, negociar i presentar propostes d'operacions d'endeutament de la Generalitat de Catalunya en qualsevol modalitat, efectuant els tràmits necessaris per possibilitar la seva formalització.
"c) Gestionar l'endeutament de la Generalitat de Catalunya proposant les operacions de cobertura de risc de tipus d'interès i de canvi, de refinançament i altres, amb l'objectiu de minimitzar el cost i millorar-ne l'estructura en funció de les condicions de mercat.
"d) Coordinar les actuacions per donar compliment a les obligacions d'informació i procediments que estableixi l'Administració General de l'Estat en relació amb els mecanismes extraordinaris de finançament a les comunitats autònomes, línies de finançament directe i altres mecanismes ordinaris que es puguin instrumentar i als quals sol·liciti accedir la Generalitat de Catalunya.
"e) Supervisar les actuacions corresponents a l'organització del mercat de deute de la Generalitat de Catalunya i dels instruments necessaris perquè el deute esmentat arribi a un ampli ventall de subscriptors.
"f) Dirigir, supervisar i assessorar les entitats autònomes i les empreses de la Generalitat de Catalunya en la formalització i gestió del seu endeutament, col·laborar en la preparació de plans d'equilibri econòmic i financer, així com en propostes de finançament estructurat per a projectes que han de dur a terme les entitats i empreses de la Generalitat de Catalunya.
"g) Analitzar, negociar i instrumentar la formalització dels avals que presti la Generalitat de Catalunya.
"h) Efectuar el seguiment de l'endeutament de la Generalitat de Catalunya i les seves entitats i empreses públiques i elaborar-ne informes de situació; proposar les millores adients en les aplicacions informàtiques corresponents; i també elaborar previsions i planificar l'evolució de l'endeutament de la Generalitat de Catalunya i les seves entitats i empreses públiques.
"i) Elaborar la informació i les publicacions adreçades als inversors institucionals i a altres agents que intervenen en els mercats financers, tot procurant-ne una adequada difusió que contribueixi a potenciar la imatge de la Generalitat de Catalunya com a emissora de deute.
"j) Efectuar un seguiment de la conjuntura econòmica i financera i de la incidència que té en els tipus d'interès i condicions de finançament, i també dels mercats primaris i secundaris de renda fixa i de les seves repercussions en les condicions de les emissions de deute de la Generalitat de Catalunya.
"k) Coordinar les actuacions derivades de la gestió de l'endeutament amb la Direcció General de Pressupostos, la Intervenció General i l'Assessoria Jurídica.
"l) Instruir els expedients respecte a les sol·licituds de les entitats rectores de centres de contractació i liquidació de valors o altres entitats que s'hi relacionen en matèria d'aprovació i modificació d'estatuts, membres dels òrgans rectors, pressupostos anuals, admissió de valors a cotització i altres supòsits en què sigui preceptiu, així com elevar al director o directora general les propostes de resolució que siguin procedents en compliment de la legislació aplicable.
"m) Elaborar les propostes de regulació i foment adreçades a la potenciació dels mercats organitzats amb seu a Catalunya i la plaça financera de Barcelona i proposar les mesures i les disposicions adequades per al desplegament efectiu de les competències de la Generalitat de Catalunya en matèria de mercat de valors i institucions d'inversió col·lectiva.
"n) Totes les de naturalesa anàloga que li encarreguin o que li atribueixi la normativa vigent."
Es modifica l'article 56 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"La Inspecció Financera, amb rang orgànic de subdirecció general, té les funcions previstes per a l'escala d'inspectors financers en la Llei 5/1991, de 27 de març, de creació de l'escala d'inspectors financers i de l'escala d'inspectors tributaris dins el cos superior d'Administració de la Generalitat i les seves disposicions complementàries, i també les funcions següents:
"a) Recollir, sistematitzar i elaborar la informació econòmica i financera referida als àmbits de supervisió competència de la Direcció General, amb la finalitat tant de fer-ne difusió interna com, si escau, de fer-la pública en el web departamental.
"b) Elaborar l'explotació estadística sectorial de les caixes d'estalvis, fundacions especials, mutualitats de previsió social i altres entitats asseguradores subjectes a la supervisió de la Generalitat de Catalunya, a partir de les bases de dades financeres pròpies i de la informació pública disponible.
"c) Fer el seguiment dels requeriments de contingut econòmic i financer efectuats a les caixes d'estalvis, fundacions especials, mutualitats de previsió social i altres entitats asseguradores subjectes a la supervisió de la Generalitat de Catalunya, així com dels plans de viabilitat aprovats.
"d) Analitzar la situació financera de les caixes d'estalvis, fundacions especials, seccions de crèdit de cooperatives, mutualitats de previsió social i altres entitats subjectes a la supervisió de la Generalitat de Catalunya, i també elevar els informes i conclusions, així com els informes-proposta de resolucions de les actuacions inspectores i d'anàlisi econòmica, a la consideració del director o directora general.
"e) Aportar a la Subdirecció General d'Entitats de Crèdit, Asseguradores i Mediadors les dades de caràcter econòmic i financer necessàries per al desenvolupament de les seves funcions.
"f) Totes les de naturalesa anàloga que li encarreguin o que li atribueixi la normativa vigent."
Es modifica l'article 57 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Subdirecció General de Tresoreria
"57.1 La Subdirecció General de Tresoreria té les funcions següents:
"a) Gestionar la recaptació d'ingressos.
"b) Autoritzar ajornaments i fraccionaments d'ingressos en els supòsits previstos en la normativa vigent.
"c) Proposar la compensació de deutes a favor de la hisenda de la Generalitat de Catalunya en els supòsits previstos en la normativa vigent.
"d) Instrumentar l'ordenació de pagaments de la Generalitat de Catalunya i de les entitats de prestació de serveis sanitaris i socials.
"e) Elaborar i gestionar el Pla anual de disposició de fons de la tresoreria de la Generalitat de Catalunya.
"f) Supervisar les funcions de la dipositaria de la Generalitat de Catalunya i de les entitats de prestació de serveis sanitaris i socials que en depenen, tant en relació amb els pagaments com amb els cobraments.
"g) Controlar i gestionar la Caixa General de Dipòsits i les caixes territorials.
"h) Gestionar la secció pressupostària del deute, per atendre els pagaments de la càrrega financera dins els terminis establerts.
"i) Gestionar els comptes extrapressupostaris.
"j) Coordinar la gestió de tresoreria de la Generalitat de Catalunya i de la resta d'entitats que formen part del sector públic de la Generalitat.
"k) Controlar, coordinar i gestionar els comptes de titularitat de la Generalitat de Catalunya oberts en entitats bancàries i de crèdit.
"l) Proposar normes i instruccions dirigides a dinamitzar la tramitació i gestió dels pagaments.
"m) Presentar a l'administració tributària i a la de la Seguretat Social els resums corresponents al pagament de les retencions i quotes del personal i fer el seguiment de les incidències.
"n) Controlar i supervisar el sistema de centralització de tresoreria.
"o) Totes les de naturalesa anàloga que li encarreguin o que li atribueixi la normativa vigent.
"57.2 De la Subdirecció General de Tresoreria depenen els òrgans actius següents:
"b) El Servei d'Ordenació de Pagaments.
"c) El Servei de Centralització de Fons.
"d) El Servei d'Operacions Financeres."
Es modifica l'article 58 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"El Servei de Dipositaria té les funcions següents:
"a) Exercir com a dipositaria de la Direcció General.
"b) Controlar i coordinar l'execució i materialització dels ingressos i pagaments que deriven de l'execució dels pressupostos de la Generalitat de Catalunya.
"c) Planificar el pressupost de tresoreria, a partir de les previsions d'ingressos i de despesa, i emetre informe sobre les necessitats de finançament i la disponibilitat dinerària de la tresoreria.
"d) Supervisar el control dels moviments dels comptes corrents de l'Administració de la Generalitat de Catalunya i les autoritzacions d'obertura i tancament dels comptes corrents sol·licitats pels diferents departaments, organismes autònoms i ens públics.
"e) Supervisar la materialització dels ingressos i de les devolucions dels dipòsits tramitats per la Caixa General de Dipòsits i realitzar les funcions que deriven de la consolidació de les operacions de les caixes territorials de dipòsits.
"f) Assumir les relacions amb els organismes competents de l'Administració General de l'Estat, referides a l'àmbit monetari de les transferències de dotacions dels serveis traspassats en l'àmbit de les entitats gestores dels serveis sanitaris i socials.
Es modifica l'article 59 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Servei d'Ordenació de Pagaments
"El Servei d'Ordenació de Pagaments té les funcions següents:
"a) Controlar l'admissió i la tramitació dels documents de pagament generats pels diferents departaments de la Generalitat de Catalunya, excepte els relatius a personal.
"b) Programar els pagaments en funció de la planificació i periodificació del pressupost de despesa de tresoreria de la Generalitat de Catalunya i de les entitats gestores dels serveis sanitaris i socials.
"c) Supervisar l'expedició de les ordres de pagament de tots els departaments de la Generalitat de Catalunya i de les entitats gestores dels serveis sanitaris i socials.
"d) Controlar i compensar el deute en executiva amb les entitats locals, així com els ajornaments sol·licitats per aquestes entitats.
"e) Analitzar i actualitzar mensualment les estadístiques referents als imports pendents de pagament, als pagats i als terminis de pagament dels diferents conceptes de tresoreria de la Generalitat de Catalunya i de les entitats gestores dels serveis sanitaris i socials.
"f) Organitzar i controlar l'arxiu dels documents comptables de pagament i d'ingrés corresponents als pressupostos de la Generalitat de Catalunya.
Es modifica l'article 60 del Decret 310/2011, de 12 d'abril, de reestructuració del Departament d'Economia i Coneixement, que passa a tenir la redacció següent:
"Servei de Centralització de Fons
"El Servei de Centralització de Fons té les funcions següents:
"a) Dur a terme les actuacions de coordinació entre la tresoreria de la Generalitat de Catalunya i les tresoreries del sector públic dependent, d'acord amb els criteris i directrius establerts per la Direcció General.
"b) Verificar el compliment de la planificació dels pagaments dins de l'àmbit de la tresoreria centralitzada.
"c) Fer el seguiment de la realització de les previsions i execucions de tresoreria de la Generalitat i del sector públic dependent integrat en el sistema de tresoreria centralitzada.
"d) Gestionar la informació agregada de la posició global de la tresoreria de la Generalitat de Catalunya i les tresoreries del sector públic dependent.
"e) Impulsar els projectes de modernització i millora de la gestió de la tresoreria de la Generalitat de Catalunya i les tresoreries del sector públic dependent i fer-ne propostes de millora.
"f) Efectuar les actuacions de seguiment dels comptes corrents de la posició bancària del sector públic dependent de la Generalitat de Catalunya, tant pel que fa a fons de maniobra com a ingressos restringits.
Es modifica la denominació dels òrgans administratius fins ara existents que es relacionen a continuació i que passen a tenir la denominació i funcions establertes en aquest Decret:
La Subdirecció General d'Entitats de Crèdit i Corporacions Locals a Subdirecció General d'Entitats Locals i Seccions de Crèdit.
La Subdirecció General d'Entitats Asseguradores i Mediadors a Subdirecció General d'Entitats de Crèdit, Asseguradores i Mediadors.
El Servei d'Ordenació de Pagaments i Ingressos a Servei d'Ordenació de Pagaments.
Se suprimeix el Servei de Tresoreria de les Entitats Gestores dels Serveis Sanitaris i Socials.
Les persones que ocupen els llocs de treball de comandament dels òrgans modificats per aquest Decret seguiran exercint les seves funcions respectives mentre no s'adaptin els nomenaments o es proveeixin, si escau, els llocs de treball d'acord amb l'estructura regulada.
El personal de l'Administració de la Generalitat que resulti afectat per les modificacions orgàniques d'aquest Decret continuarà percebent la totalitat de les seves retribucions, amb càrrec als crèdits als quals s'imputaven, fins que s'adoptin les disposicions de desplegament d'acord amb la normativa vigent i es duguin a terme les adaptacions pressupostàries i de relacions de llocs de treball corresponents.
Modificació del Decret 100/2005
Es modifica la lletra d de l'apartat 1 de l'article 3 del Decret 100/2005, de 31 de maig, de creació del Consell Consultiu de l'Assegurança Privada, que passa a tenir la redacció següent:
"d) El/La subdirector/a general d'Entitats de Crèdit, Asseguradores i Mediadors, en qualitat de secretari/ària."
Modificació de l'article 5 del Decret 158/2007, de 24 de juliol, de regulació de la Junta de Finances de la Generalitat de Catalunya
Es modifica l'apartat quart de l'article 5 del Decret 158/2007, de 24 de juliol, de regulació de la Junta de Finances de la Generalitat de Catalunya, que resta redactat de la manera següent:
"5.4 Les sales de resolució de reclamacions estan formades pel president o presidenta de Sala, almenys un vocal i el secretari o secretària.
Correspon al president o presidenta de la Junta de Finances la presidència de la Sala primera i al vicepresident o vicepresidenta de la Junta, la presidència de la Sala segona."
S'autoritza la persona titular del Departament d'Economia i Coneixement per dictar les disposicions que calguin per al desplegament, l'eficàcia i l'execució del que disposa aquest Decret.
Aquest Decret entrarà en vigor el mateix dia de la seva publicació en el Diari Oficial de la Generalitat de Catalunya.
Barcelona, 10 de juliol de 2012